
PËR DISA NDRYSHIME DHE SHTESA NË LIGJIN NR. 10 465, DATË 29.9.2011,
“PËR SHËRBIMIN VETERINAR NË REPUBLIKËN E SHQIPËRISË”, I NDRYSHUAR[footnoteRef:2] [2:  Ky ligj është përafruar pjesërisht me rregulloren (BE) 2019/6 të Parlamentit Evropian dhe Këshillit, datë 11 dhjetor 2018, “Mbi produktet mjekësore veterinare dhe shfuqizimin e direktivës 2001/82 / EC”. Numri CELEX 32019R0006, Fletorja Zyrtare e Bashkimit Evropian, seria L, nr. 4, datë 7.1.2019, f. 43–167.] 

 
Në mbështetje të neneve 78, 83, pika 1, të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:
 
Në ligjin nr. 10 465, datë 29.9.2011, “Për shërbimin veterinar në Republikën e Shqipërisë”, i ndryshuar, bëhen këto ndryshime dhe shtesa:

Neni 1

Kudo në ligj:
1. Fjalët “struktura/strukturës/strukturën përgjegjëse për veterinarinë në ministri” dhe fjalët “struktura/strukturës/strukturën përgjegjëse për veterinarinë” zëvendësohen me fjalët “autoriteti/autoritetit/autoritetin kompetent qendror”.
2. Shkurtesa “OIE” zëvendësohet me emërtesën “Organizata Botërore e Shëndetit të Kafshëve”.
3. Shkurtesa “SPV” zëvendësohet me shkurtesën “AKQ”.

Neni 2

Në nenin 4 bëhen këto ndryshime dhe shtesa:
1. Pika 5/1 ndryshohet si më poshtë: 
“5/1. Autoriteti kompetent qendror është drejtoria përgjegjëse për veterinarinë në ministri.”.
2. Pas pikës 7 shtohet pika 7/1 me këtë përmbajtje:
“7/1. “Autorizim prodhimi për produktin mjekësor veterinar” është dokumenti që i lëshohet prodhuesit vendor nga Komisioni i Verifikimit të Kushteve të Prodhimit, pasi ky i fundit ka vërtetuar se prodhuesi vendor ka përmbushur standardet e praktikës së mirë të prodhimit.”.
3. Pas pikës 8/1 shtohen pikat 8/2, 8/3 dhe 8/4 me këtë përmbajtje:
“8/2. “Certifikatë tregtimi për produktin mjekësor veterinar” është dokumenti që lejon vendosjen në treg të produktit mjekësor veterinar përfundimtar, i miratuar dhe lëshuar nga Komisioni Shtetëror i Regjistrimit të PMV-ve.
8/3. “Praktikë e mirë e prodhimit” është një proces i organizuar dhe i strukturuar mirë, që përdor metoda dhe standarde efektive për të rritur cilësinë dhe efikasitetin e prodhimit dhe garanton se substanca aktive/produkti mjekësor veterinar që prodhohet është i sigurt. 
8/4. “Komisioni i Verifikimit të Kushteve të Prodhimit (KVKP)” është komisioni që verifikon përmbushjen e standardeve dhe të udhëzimeve të praktikës së mirë të prodhimit të PMV-së.”.
4. 	Pas pikës 50 shtohet pika 50/1 me këtë përmbajtje:
“50/1. “Materiali fillestar” nënkupton çdo substancë të përdorur në prodhimin e një produkti mjekësor veterinar, duke përjashtuar materialet e paketimit.”.
 	5. 	Pika 59 ndryshohet si më poshtë:
“59. “Mjek veterinar” është profesionisti që ka përfunduar dhe është diplomuar mjek veterinar.”. 
6. 	Pika 87 ndryshohet si më poshtë:
“87. “Produkt mjekësor veterinar ( PMV)” është çdo substancë ose përzierje substancash, që:
a) përdoret për mjekimin ose parandalimin e sëmundjes në kafshë;
b) mund t’u jepet kafshëve për të kthyer, rregulluar ose ndryshuar funksionet fiziologjike në kafshë, duke ushtruar një veprim farmakologjik, imunologjik ose metabolik apo për vendosjen e një diagnoze mjekësore dhe/ose eutanazinë në kafshë.”.
7. Pas pikës 106/2 shtohet pika 106/3 me këtë përmbajtje: 
“106/3. “Substancë aktive” nënkupton çdo substancë ose përzierje substancash e destinuar për t’u përdorur në prodhimin e një produkti mjekësor, e cila, kur përdoret në prodhimin e tij, bëhet një përbërës aktiv i atij produkti.”.
8.	Pika 112 ndryshohet si më poshtë:
 	“112. “Teknik veterinar” është një profesionist me arsim të mesëm profesional veterinar ose që ka mbaruar ciklin 2-vjeçar për “Menaxhim veterinar”, i cili kryen disa detyra nën përgjegjësinë dhe drejtimin e një mjeku veterinar.”. 

Neni 3

Në nenin 43 pikat 1 dhe 3 ndryshohen si më poshtë:
“1. Në rastet e njoftimeve për shfaqjen e sëmundjeve infektive të përcaktuara në listën përkatëse me lajmërim të menjëhershëm nga Organizata Botërore e Shëndetit të Kafshëve dhe Bashkimit Evropian, ministri, me propozimin e autoritetit kompetent qendror, miraton urdhrin për ndalimin e importit/tranzitimit, ose të importit/tranzitimit me kufizime të ngarkesave të përcaktuara në nenin 33 të këtij ligji, që vijnë nga zonat ose vendet, ku është konfirmuar prania e sëmundjes.
3. Në përputhje me masat sanitaro-veterinare të përcaktuara nga Organizata Botërore e Shëndetit të Kafshëve dhe Bashkimi Evropian, ministri miraton urdhrin për shfuqizimin e masave veterinare për sëmundjet infektive, sipas pikave 1 e 2 të këtij neni.”.

Neni 4

Në nenin 85 bëhen këto ndryshime dhe shtesa: 
1. Pikat 3 dhe 4 ndryshohen si më poshtë:
“3. Komisioni Shtetëror i PMV-ve pranon për regjistrim:
 	a) PMV-të e prodhuara në vendin tonë; 
b) PMV-të e importuara, që kanë certifikatë tregtimi dhe tregtohen në njërin nga vendet e Bashkimit Evropian;
c) PMV-të e importuara, që kanë certifikatë tregtimi të lëshuar nga Agjencia Evropiane e Medikamenteve (EMA).
4. Certifikata e tregtimit të PMV-së së regjistruar nënshkruhet elektronikisht nga kryetari i Komisionit Shtetëror i PMV-ve brenda 10 (dhjetë) ditëve punë.”.
2. Pas pikës 4 shtohen pikat 4/1, 4/2 dhe 4/3 me këtë përmbajtje:
“4/1. Substanca aktive importohet në territorin e Republikës së Shqipërisë pas marrjes së vendimit nga Komisioni Shtetëror i PMV-ve. Brenda 10 ditëve pune nga zbardhja e vendimit të Komisionit Shtetëror të PMV-ve, autoriteti kompetent qendror lëshon autorizimin e importit të substancës aktive.
4/2. Në territorin e Republikës së Shqipërisë lejohen të importohen substanca aktive: 
a) të prodhuara në njërin nga vendet e Bashkimit Evropian; 
b) të prodhuara në vendet e treta me të cilat Bashkimi Evropian ka nënshkruar marrëveshje të njohjes së ndërsjellë, sipas botimeve zyrtare të Bashkimit Evropian;
4/3. Dokumentacioni dhe procedura e dhënies së autorizimit të importit të substancës aktive përcaktohen me urdhër ministri dhe duhet të përfshijnë të paktën informacionet e mëposhtme:
a) emrin ose emrin e kompanisë për të cilën lëshohet autorizimi i importit dhe adresën e përhershme ose vendin e regjistruar të biznesit;
b) substancat aktive që do të importohen;
c) qëllimet e përdorimit të substancave aktive.”.

Neni 5

Në nenin 87 pika 1 ndryshohet si më poshtë:
“1. Shqyrtimi i dosjes së PMV-ve, miratimi nga Komisioni Shtetëror i PMV-ve, të përcaktuara në pikën 3 të nenit 85 të këtij ligji, dhe lëshimi i certifikatës së tregtimit të PMV-ve kryhen:
a) brenda një afati prej 180 (njëqind e tetëdhjetë) ditësh pune për PMV-të e prodhuara nga prodhuesit vendorë nga data e dorëzimit të kërkesës dhe të dosjes së plotë nga kërkuesi;
b) brenda një afati prej 60 (gjashtëdhjetë) ditësh pune për PMV-të e importit, që kanë autorizim tregtimi dhe tregtohen në njërin nga vendet e Bashkimit Evropian nga data e dorëzimit të kërkesës dhe të dosjes së plotë nga kërkuesi; 
c) brenda një afati prej 20 (njëzet) ditësh pune për PMV-të e pajisura me autorizim tregtimi nga Agjencia Evropiane e Medikamenteve (EMA) nga data e dorëzimit të kërkesës dhe të dosjes nga kërkuesi.”.

Neni 6

Në nenin 88 pas pikës 2 shtohen pikat 3 dhe 4 si më poshtë:
“3. Rregullat e organizimit dhe funksionimit të Komisionit Shtetëror të Regjistrimit të Produkteve Mjekësore Veterinare miratohen nga ministri. 
4. Masa e shpërblimit të anëtarëve të komisionit është sipas përcaktimeve të legjislacionit në fuqi për shpërblimin e anëtarëve të këshillave, bordeve e komisioneve të përhershme.”.

Neni 7

 Në nenin 89, pika 1, shkronja “b” ndryshohet si më poshtë:
“b) çregjistrimin e certifikatave për tregtim të PMV-ve të regjistruara, në kundërshtim me pikën 3 të nenit 85 të këtij ligji.”.

Neni 8

Neni 92 ndryshohet si më poshtë:

 “Neni 92
Prodhimi i PMV-ve në vend

1. Prodhimi i PMV-së në Republikën e Shqipërisë kryhet në përputhje me dispozitat e këtij ligji, parimet dhe udhëzimet e praktikës së mirë të prodhimit.
2. Prodhimi i PMV-së kryhet nga persona juridikë të licencuar sipas legjislacionit në fuqi për lejet e licencat për këtë veprimtari dhe të pajisur me autorizim prodhimi të lëshuar nga Komisioni i Verifikimit të Kushteve të Prodhimit me një afat vlefshmërie dyvjeçar.
3. Autorizimi i prodhimit lëshohet për procesin e plotë të prodhimit të PMV-së nga materiali fillestar deri në produktin përfundimtar. Autorizimi i prodhimit është i detyrueshëm për PMV-të e prodhuara në vend, të destinuara për tregun e brendshëm dhe eksport. 
4. Afati kohor për marrjen e autorizimit të prodhimit është 90 (nëntëdhjetë) ditë nga dita e aplikimit. 
5. Për marrjen e autorizimit të prodhimit të PMV-së, aplikuesi përmbush kërkesat e mëposhtme: 
a) të specifikojë produktet mjekësore veterinare që do të prodhojë;
b) të specifikojë format farmaceutike që do të prodhojë; 
c) të specifikojë emrin e subjektit prodhues dhe adresën e ushtrimit të aktivitetit prodhues; 
ç) të ketë në dispozicion mjedise të përshtatshme e të mjaftueshme për prodhimin, për pajisjet teknike, mjetet e kontrollit, një person të kualifikuar, sipas kritereve të përcaktuara në parimet e praktikës së mirë të prodhimit.
6. Mbajtësi i autorizimit të prodhimit ua shpërndan produktet mjekësore veterinare vetëm tregtarëve me shumicë të produkteve mjekësore veterinare.
7. Procedura e aplikimit dhe e lëshimit të autorizimit të prodhimit të PMV-ve miratohet me urdhër ministri.
8. Ministri miraton procedurat e prodhimit të PMV-ve.”.

Neni 9

Pas nenit 92 shtohet neni 92/1 me këtë përmbajtje:

“Neni 92/1
Komisioni i Verifikimit të Kushteve të Prodhimit

1. Ministri, me urdhër, ngre Komisionin e Verifikimit të Kushteve të Prodhimit.
2. Komisioni i Verifikimit të Kushteve të Prodhimit ka në përbërje:
a) dy përfaqësues nga autoriteti kompetent qendror, njëri prej të cilëve caktohet kryetar i komisionit;
b) dy përfaqësues nga Autoriteti Kombëtar i Veterinarisë dhe Mbrojtjes së Bimëve; 
c) një përfaqësues nga Instituti i Sigurisë Ushqimore dhe Veterinarisë.
3. 	KVKP-ja shqyrton e verifikon nëpërmjet inspektimit teknik-fizik përmbushjen e standardeve të praktikës së mirë të prodhimit të PMV-së brenda 30 (tridhjetë) ditëve. Kur nuk plotësohen kërkesat për prodhimin e PMV-së, lihet një afat prej 30 (tridhjetë) ditësh për plotësimin e tyre. Nëse edhe pas këtij afati kërkesat nuk janë plotësuar, KVKP-ja refuzon kërkesën e aplikantit.
4. 	KVKP-ja brenda 10 (dhjetë) ditëve pas verifikimit të kushteve të prodhimit të PMV-së lëshon ose refuzon autorizimin e prodhimit të PMV-së. Autorizimi nënshkruhet nga kryetari i Komisionit.
5. Rregullat e organizimit dhe funksionimit të Komisionit të Verifikimit të Kushteve të Prodhimit miratohen nga ministri. 
6. Masa e shpërblimit të anëtarëve të komisionit është sipas përcaktimeve të legjislacionit në fuqi për shpërblimin e anëtarëve të këshillave, bordeve e komisioneve të përhershme.”.

Neni 10

Në nenin 93 pika 3 ndryshohet si më poshtë:
“3. Dokumentacioni, sipas pikës 2 të këtij neni, ruhet për një periudhë njëvjeçare pas datës së skadimit të serisë së PMV-ve ose të paktën 5-vjeçare nga regjistrimi i tyre dhe i paraqitet autoritetit kompetent me kërkesën e këtij të fundit.”.

Neni 11

Në nenin 94 bëhen këto ndryshime dhe shtesa:
1. Pika 5 ndryshohet si më poshtë:
“5. Dokumentacioni, sipas pikave 3 dhe 4 të këtij neni, ruhet për një periudhë 5-vjeçare dhe i paraqitet autoritetit kompetent me kërkesën e këtij të fundit.”.
2. Pas pikës 6 shtohet pika 7 me këtë përmbajtje:
“7. Ministri me urdhër miraton:
a) listën e shkurtesave dhe të piktogrameve të zakonshme për t’u përdorur në paketimin e produkteve mjekësore veterinare; 
b) rregullat uniforme për madhësinë e njësive të vogla të paketimit të menjëhershëm të produkteve mjekësore veterinare; 
c) formatin e të dhënave që do të mblidhen e do të raportohen për të përcaktuar vëllimin e shitjeve dhe përdorimin e produkteve mjekësore antimikrobike te kafshët; 
ç) listën e variacioneve që nuk kërkojnë vlerësim; 
d) praktikat e mira të shpërndarjes për substancat aktive të përdorura si lëndë fillestare në produktet mjekësore veterinare dhe masat e nevojshme për bazën e të dhënave për produktet mjekësore veterinare;
dh)	listën e substancave që janë thelbësore për trajtimin e specieve të kuajve dhe për të cilat periudha e pezullimit për speciet e kuajve do të jetë gjashtë muaj; 
e) substancat e përdorura në produktet mjekësore veterinare të autorizuara për përdorim në kafshët tokësore, që prodhojnë ushqim, ose substancat e përfshira në një produkt mjekësor për përdorim human të autorizuara, të cilat mund të përdoren në kafshët ujore, që prodhojnë ushqim;
ë) rregullat për masat e duhura për të siguruar përdorimin efektiv e të sigurt të produkteve mjekësore veterinare të autorizuara dhe të përshkruara për administrim oral nëpërmjet rrugëve të ndryshme nga ushqimi i medikuar dhe i administruar nga kujdestari i kafshëve te kafshët prodhuese ushqimore.”.

Neni 12

Në nenin 95, pika 1, pas shkronjës “b” shtohet shkronja “c” me këtë përmbajtje:
“c) mbaron afati i vlefshmërisë së certifikatës së tregtimit të PMV-së dhe nuk është paraqitur kërkesë për riregjistrim të PMV-së.”.

Neni 13

Në nenin 98 pika 3 ndryshohet si më poshtë:
“3. Dokumentacioni, sipas pikave 1 dhe 2 të këtij neni, ruhet për një periudhë 5-vjeçare nga regjistrimi i tyre dhe i paraqitet autoritetit kompetent me kërkesën e këtij të fundit.”.


Neni 14

Neni 108 ndryshohet si më poshtë: 

“Neni 108
E drejta e ushtrimit të profesionit

1. Të drejtën e ushtrimit të profesionit të mjekut veterinar në Republikën e Shqipërisë e gëzojnë personat fizikë, shqiptarë ose të huaj, që janë diplomuar si mjekë veterinarë nga Fakulteti i Mjekësisë Veterinare i Universitetit Bujqësor të Tiranës, çdo fakultet tjetër i mjekësisë veterinare, i themeluar dhe njohur sipas ligjeve në fuqi, ose nga universitete të huaja, diploma e të cilave u është nënshtruar procedurave të njohjes nga ministria përgjegjëse për arsimin në Republikën e Shqipërisë, kanë përfunduar me sukses provimin e shtetit, si dhe janë të regjistruar në Urdhrin Profesional të Mjekut Veterinar.
2. Tekniku veterinar e ushtron profesionin pasi regjistrohet në regjistrin e veçantë të Urdhrit Profesional të Mjekut Veterinar.”.

Neni 15

Në nenin 129 pas shkronjës “g” shtohet shkronja “gj” me këtë përmbajtje:
“gj) përcakton nevojat dhe kryerjen, sipas rastit, të trajnimit në fushën e veterinarisë, në bashkëpunim me institucionet e arsimit universitar, shkollat e mesme profesionale dhe Urdhrin Profesional të Mjekut Veterinar.”.

Neni 16

Në nenin 134, pika 1, nënpika 1.3, shkronja “a”, nënndarja “v” ndryshohet si më poshtë: 
“v. vepron në kundërshtim me nenet 85, 86, 90 dhe 93 - 99 të këtij ligji.”.

Neni 17
Dispozita kalimtare

Substancat aktive të importuara në vend përpara hyrjes në fuqi të këtij ligji do të lejohen të tregtohen deri në përfundimin e afatit të skadimit të tyre. 

Neni 18
Aktet nënligjore

Ngarkohet ministri që brenda 3 muajve nga hyrja në fuqi e këtij ligji të nxjerrë aktet nënligjore në zbatim të neneve 85, pika 4/3; 88, pika 4; 92, pikat 7 dhe 8; 92/1, pikat 1 dhe 5, dhe 94, pika 7, të ligjit. 

Neni 19
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 17.10.2024.

